El foment, la defensa i la millora de la qualitat dels productes alimentaris, que gaudeixen d'unes característiques diferencials i de qualitat, han estat sempre prioritats de l'Administració.
Per aquest motiu, el Departament d'Agricultura, Alimentació i Acció Rural dóna suport als productes que segueixen un programa comunitari i nacional de qualitat, concretament els productes que gaudeixen d'un distintiu comunitari de denominació d'origen protegida (DOP), indicació geogràfica protegida (IGP), denominació d'origen vínica (DO), els productes ecològics (PAE), i també els productes que gaudeixen de la marca de qualitat alimentària (Marca Q).
Els distintius d'origen i qualitat dels productes agroalimentaris DOP, IGP, DO possibiliten la protecció i la valoració dels productes de la terra que presenten característiques diferencials principalment pel seu origen, i estan regulats a la Llei 14/2003, de 13 de juny, de qualitat agroalimentària, i al Decret 285/2006, de 4 de juliol, de desenvolupament de la Llei anterior.
La producció agrària ecològica es pot definir com un conjunt de tècniques agràries que exclouen l'ús de productes químics de síntesi, com fertilitzants, plaguicides o antibiòtics, per tal de preservar el medi ambient, mantenir o augmentar la fertilitat dels sòls i proporcionar aliments amb totes les seves propietats naturals, d'acord amb el que regula la Llei 15/2000, de 29 de desembre, i normativa de desenvolupament.
La marca de qualitat alimentària (Marca Q) és una marca propietat de la Generalitat de Catalunya que s'atorga a productes agroalimentaris que tenen unes característiques diferencials fixades per un reglament específic, que compleixen els graus superiors de les normes de qualitat i que són controlats i certificats per una entitat externa, i està regulada a la normativa esmentada anteriorment sobre qualitat agroalimentària de la Generalitat de Catalunya.
L'article 33 del Reglament CE 1698/2005, del Consell, de 20 de setembre, relatiu als ajuts al desenvolupament rural a través del Fons Europeu Agrícola de Desenvolupament Rural (FEADER), estableix que es podran concedir ajuts, entre d'altres conceptes, per a les activitats d'informació i promoció dels programes de qualitat.
D'acord amb aquest Reglament, el Programa de desenvolupament rural de Catalunya (PDR) 2007-2013, aprovat per la Comissió Europea el 15 de febrer de 2008 mitjançant la Decisió C(2008)702, preveu una mesura de suport a les agrupacions de productors en matèria de desenvolupament d'activitats d'informació i promoció en programes de qualitat dels aliments.
Aquesta mesura persegueix fomentar activitats d'informació i promoció dels productes amb DOP, IGP, DO, PAE i Marca Q.
Valorada la conveniència de fomentar les actuacions objecte de subvenció, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries i en ús de les atribucions que m'han estat conferides,
Aprovar les bases reguladores de les subvencions per al foment de les activitats d'informació i promoció dels programes de qualitat dels aliments, les quals es publiquen a l'annex d'aquesta Ordre.
Convocar les subvencions corresponents per a les actuacions realitzades durant l'any 2008, d'acord amb les bases reguladores que s'aproven a l'article 1 d'aquesta Ordre.
3.1 El termini de presentació de sol·licituds és d'un mes a partir de l'endemà de la publicació d'aquesta Ordre al DOGC.
3.2 Les subvencions que estableix aquesta Ordre, que tenen el caràcter de cofinançats amb un reemborsament previst del Fons Europeu Agrícola per al Desenvolupament Rural (FEADER) del 23%, d'acord amb el que preveu el PDR 2007-2013 de Catalunya, aniran a càrrec de l'aplicació pressupostària AG06 D/482000100/6130 del pressupost del DAR de la Generalitat de Catalunya per a l'any 2008, per un import màxim de 240.000 euros.
3.3 L'òrgan competent per a la tramitació del procediment és el Servei de Denominacions i Marques.
3.4 L'òrgan competent per dictar la resolució corresponent és el director o la directora d'Alimentació, Qualitat i Indústries Agroalimentàries.
3.5 La Comissió de valoració de les sol·licituds estarà formada pel subdirector o la subdirectora general d'Estratègia Rural, el subdirector o la subdirectora general de Qualitat Agroalimentària, el subdirector o la subdirectora general d'Agricultura, i el/la cap del Servei de Denominacions i Marques.
3.6 El termini màxim per emetre la resolució de concessió i notificar-la per escrit a la persona sol·licitant és de sis mesos comptat a partir de la data en què finalitza el termini de presentació de sol·licituds.
Si en aquest termini no s'ha dictat resolució expressa, s'ha d'entendre que la sol·licitud ha estat desestimada per silenci administratiu.
3.7 Contra la resolució del director o la directora general d'Alimentació, Qualitat i Indústries Agroalimentàries, que no exhaureix la via administrativa, es pot interposar recurs d'alçada davant el conseller o la consellera d'Agricultura, Alimentació i Acció Rural en el termini d'un mes comptat a partir de l'endemà de la notificació de la resolució, sens perjudici que se'n pugui interposar qualsevol altre que es consideri adient.
En cas de silenci administratiu es podrà interposar recurs d'alçada davant el conseller o la consellera d'Agricultura, Alimentació i Acció Rural en el termini de tres mesos comptat a partir de la data en què s'exhaureixi el termini per resoldre i notificar que estableix l'apartat 6 d'aquest article.
3.8 Les subvencions atorgades es faran públics a la web http://www20.gencat.cat/portal/site/DAR i s'exposaran al tauler d'anuncis dels serveis territorials i serveis centrals del DAR.
En el supòsit de subvencions d'un import superior a 3.000 euros es publicaran, a més, al Diari Oficial de la Generalitat de Catalunya.
1.1 L'objecte de la subvenció és fomentar les DOP, les IGP, les DO, la PAE i la Marca Q, de Catalunya en el mercat interior mitjançant les actuacions següents:
a) L'organització, el patrocini, l'assistència a fires, les exposicions, els concursos i les reunions d'associacions que tinguin com a objectiu el foment i la promoció de DOP, IGP, DO, PAE i Marca Q.
b) La informació i la publicitat en revistes especialitzades, receptaris, catàlegs, llibres, Internet i en articles publicitaris.
c) La publicitat en els diferents mitjans de comunicació, i/o en els punts de venda.
d) La identificació del producte amb rètols informatius al lloc de venda i/o producció.
e) Les accions per a la millora de la imatge i la presentació del producte.
1.2 No és subvencionable el pla de foment executat i pagat en la seva totalitat abans de la data de publicació de la convocatòria i de les bases reguladores que s'aproven a l'article 1 d'aquesta Ordre..2 Entitats beneficiàries i requisits
2.1 Les entitats beneficiàries de les subvencions que estableix aquesta Ordre són les següents:
a) Els consells reguladors i les federacions de consells reguladors, sense ànim de lucre, de productes amb DOP o IGP inscrits en un registre comunitari, que tinguin productors de base inscrits als registres corresponents.
b) El consell català de la producció agrària ecològica.
c) Les entitats associatives productores de productes regulats per la Marca Q, sense ànim de lucre.
d) Els consells reguladors de productes amb DO inscrits en un registre comunitari.
2.2 Les entitats beneficiàries han de complir els requisits següents:
a) Estar inscrites al registre corresponent de la Generalitat de Catalunya.
b) Disposar d'un pla de foment que inclogui actuacions objecte de la subvenció de l'apartat 1.1 d'aquestes bases..3 Tipus i quantia de les subvencions
3.1 La subvenció té caràcter de subvenció directament aplicable a les despeses i a les inversions derivades de les actuacions que preveu l'apartat 1 d'aquesta Ordre.
3.2 D'acord amb el Programa de desenvolupament rural de Catalunya 2007-2013, se subvencionarà un percentatge màxim del 70% i fins a un import màxim de 80.000 euros per persona beneficiària.
3.3 Les subvencions es poden concedir totalment o parcial, en funció de les disponibilitats pressupostàries i d'acord amb els criteris de prioritat que s'estableixen a l'apartat 4 d'aquest annex..4 Criteris de prioritat i d'atribució
4.1 Les subvencions s'atorguen d'acord amb el que preveu l'apartat 3 d'aquestes bases.
4.2 En cas que l'import total de les subvencions sol·licitades superi l'import assignat a la convocatòria, es reduiran els imports sol·licitats en funció de les disponibilitats pressupostàries i els criteris de prioritat, per ordre de preferència, següents:
a) Les entitats beneficiàries a què fa referència l'apartat 2.1.a) de productes que estiguin inscrits en un registre comunitari per un període inferior a cinc anys.
b) Les entitats beneficiàries a què fan referència els apartats 2.1.b), c) i d) d'aquestes bases de productes que estiguin inscrits en un registre comunitari per un període inferior a cinc anys.
c) Les entitats beneficiàries a què fan referència els apartats 2.1.a) i b) d'aquestes bases de productes que estiguin inscrits en un registre comunitari per un període superior a cinc anys.
d) Les entitats beneficiàries a què fa referència l'apartat 2.1.c) de productes que estiguin inscrits en un registre comunitari per un període superior a cinc anys.
e) Les entitats beneficiàries a què fa referència l'apartat 2.1.d) de productes que estiguin inscrits en un registre comunitari per un període superior a cinc anys..5 Incompatibilitats
5.1 Les subvencions concedides d'acord amb el que estableix aquesta Ordre són incompatibles amb qualsevol altre ajut o subvenció cofinançat amb fons comunitaris i concedits per a la mateixa finalitat.
5.2 En cas que l'activitat subvencionada disposi d'altres ajuts o subvencions compatibles, l'acumulació màxima d'aquestes serà del 100% de la inversió subvencionable..6 Sol·licituds i documentació
6.1 Les sol·licituds per acollir-se a les subvencions que regula aquesta Ordre s'han de formalitzar en l'imprès normalitzat que es pot obtenir al DAR, o mitjançant la pàgina web http://www.gencat.cat/darp/ajuts.htm, s'han de dirigir al director o la directora general d'Alimentació, Qualitat i Indústries Agroalimentàries i s'han de presentar preferentment als serveis centrals del DAR, sens perjudici de fer ús de la resta de mitjans que estableix la Llei 30/1992, de 26 de novembre, en el termini màxim que estableix la convocatòria.
6.2 Les sol·licituds s'han d'acompanyar de la documentació acreditativa dels requisits per ser entitat beneficiària següent:
a) Fotocòpia del NIF de l'entitat sol·licitant i NIF/NIE de la seva representant legal, si escau.
b) Documentació acreditativa de la personalitat jurídica de l'entitat sol·licitant.
S'ha d'aportar el certificat actualitzat de la inscripció al registre corresponent, excepte que sigui un registre gestionat pel DAR en què no caldrà aportar-lo.
c) Fotocòpia de l'acord pel qual es pren la decisió de sol·licitar la subvenció.
d) Memòria detallada de les actuacions relatives al pla de foment per a les quals se sol·licita la subvenció d'acord amb l'article 1 de l'annex d'aquesta Ordre.
e) Pressupost detallat de les actuacions.
En els casos en què la despesa a realitzar per la persona sol·licitant superi la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de serveis per empreses de consultoria o assistència tècnica, l'entitat sol·licitant ha de presentar com a mínim tres ofertes de diferents proveïdors, amb caràcter previ a contreure el compromís per a la prestació del servei o el lliurament del bé, excepte que per les especials característiques de les despeses subvencionables no hi hagi al mercat suficient nombre d'entitats que ho subministrin o prestin.
Quan es produeixi aquesta circumstància, cal acompanyar el projecte d'una memòria raonada en relació a l'oferta triada.
L'elecció entre les ofertes presentades, que s'han d'aportar amb la sol·licitud de la subvenció, s'ha de realitzar conforme a criteris d'eficiència i economia, i s'ha de justificar aquesta elecció expressament en una memòria, quan no recaigui en la proposta econòmica més avantatjosa.
f) Descripció dels mitjans humans, tècnics i materials propis o contractats per dur a terme l'actuació objecte de subvenció.
6.3 L'imprès de sol·licitud inclourà les declaracions responsables següents que el sol·licitant haurà de ratificar mitjançant la signatura de la sol·licitud:
Compliment de la quota de reserva per a la integració social de les persones treballadores minusvàlides que estableix la legislació vigent, si escau.
Que el compte corrent on s'ha d'ingressar l'import de la subvenció, que figura a la sol·licitud, pertany a l'entitat beneficiària de la subvenció.
Si és el primer cop que s'inicia una relació amb el DAR o han variat les dades des de la presentació del full de dades bancàries s'ha de presentar l'imprès EF-013 que es pot obtenir a les dependències del DAR o bé al web http://www.gencat.cat/darp/ajuts.htm.
No estar sotmès a cap de les prohibicions que estableix l'article 13 de la Llei 38/2003, de 17 de novembre, i els articles 93 i 94 del Reglament CE 1605/2002, de 25 de juny, modificat pel Reglament CE 1995/2006, de 16 de desembre.
6.4 No caldrà presentar la documentació que s'hagi aportat anteriorment al DAR i de la qual no hagin variat les dades i continuïn vigents.
En els casos que s'iniciï el procediment administratiu en una oficina del DAR diferent a la que es va presentar la documentació, caldrà, no obstant, que s'indiqui a l'imprès de sol·licitud en quin procediment, campanya o any i unitat del DAR es va aportar:
6.5 La signatura i presentació de la sol·licitud de la subvenció per part de l'entitat interessada comporta l'autorització al DAR per obtenir els certificats que ha d'emetre l'Agència Estatal d'Administració Tributària i la Tresoreria General de la Seguretat Social, així com el Departament d'Economia i Finances.
Si l'entitat sol·licitant denega expressament l'autorització, mitjançant l'imprès de sol·licitud, cal que aporti el certificat de què es tracti en el moment de la presentació de la sol·licitud o en el moment de justificació de la subvenció, segons escaigui.
6.6 Les entitats sol·licitants han de facilitar tota la documentació complementària que els sigui requerida pel DAR..7 Tramitació i resolució
7.1 El procediment de concessió de la subvenció és el de concurrència competitiva.
7.2 La Comissió de valoració pot sol·licitar tants informes com estimi necessaris per a l'elaboració de la proposta de resolució.
7.3 Quan les sol·licituds subvencionables superin les disponibilitats pressupostàries, la Comissió de valoració determinarà l'assignació del pressupost, d'acord amb l'apartat 4 de l'annex d'aquesta Ordre.
7.4 A la vista de la documentació presentada i de l'informe de la Comissió de valoració, l'òrgan instructor eleva la proposta de resolució corresponent a l'òrgan competent per resoldre, el qual procedeix a dictar la resolució sobre la concessió de la subvenció.
7.5 A la resolució ha de figurar, com a mínim, l'import total de la inversió subvencionable, l'import màxim de la subvenció, el termini d'execució i justificació de les inversions, les condicions que ha de complir l'entitat beneficiària, així com la procedència dels fons amb què es financen.
7.6 La resolució de concessió es pot modificar en cas d'alteració de les condicions que en van determinar l'atorgament, ja siguin les de l'entitat sol·licitant, les de l'Administració i/o decisions de la Unió Europea..8 Requisits de les activitats, justificació i pagament
8.1 Les entitats beneficiàries han de realitzar les actuacions objecte de la subvenció durant l'any natural i justificar-les i pagar-les abans del 31 de gener següent al de la convocatòria.
8.2 Per justificar les actuacions realitzades caldrà presentar les factures corresponents amb un comprovant de pagament ja sigui xec nominatiu, rebut bancari, transferència bancària, o altres de valor probatori equivalent, així com l'extracte bancari que justifiqui el pagament, mitjançant documents originals dels quals també s'adjuntarà una fotocòpia.
Els justificants han d'indicar amb tota claredat a quins conceptes del pressupost previst, presentat amb la sol·licitud, es refereixen.
Les entitats beneficiàries han de portar una comptabilitat analítica de costos referent a la subvenció, que serà susceptible de comprovació per l'Administració.
S'admetran els pagaments en metàl·lic fins a un màxim de 300 euros per expedient, que es justificaran mitjançant la presentació de la factura corresponent que inclourà l'expressió.Rebut en metàl·lic., i es farà constar a la comptabilitat de l'entitat com una disminució patrimonial pel valor del pagament efectuat.
8.3 L'IVA dels justificants queda exclòs de la subvenció si la persona beneficiària no és consumidor final i se'l pot deduir.
8.4 L'entitat beneficiària ha de presentar un informe detallat de les actuacions realitzades.
8.5 El pagament de la subvenció s'ha de realitzar amb la certificació prèvia dels serveis competents del DAR conforme l'activitat i la despesa s'ha dut a terme d'acord amb les condicions de la resolució de concessió i està degudament justificada..9 Compromisos i obligacions de les entitats beneficiàries
Les entitats beneficiàries han de complir les obligacions i els compromisos que es relacionen a continuació i que hauran d'acceptar expressament mitjançant la sol·licitud:
a) En el cas del material d'informació promocional o publicitària (inclosa la informació electrònica) s'incorporaran els elements següents:
a.1) Fer constar les identificacions visuals del DAR, sempre vinculades amb l'escut de la Generalitat de Catalunya i la frase.Amb la col·laboració del Departament d'Agricultura, Alimentació i Acció Rural de la Generalitat de Catalunya. segons les normes d'harmonització del Programa d'identificació visual de la Generalitat de Catalunya, en la documentació i imatge que es generi com a conseqüència de la implementació de les actuacions desenvolupades amb la subvenció del DAR.
a.2) Fer constar les identificacions visuals de la Unió Europea sempre vinculades amb la bandera europea i la frase.Fons Europeu Agrícola de Desenvolupament Rural: Europa inverteix a les zones rurals. d'acord amb les normes gràfiques establertes al punt 4 de l'annex VI del Reglament CE 1974/2006.
b) Estar al corrent de pagament de les obligacions tributàries amb l'Agència Estatal d'Administració Tributària i les obligacions socials amb la Tresoreria General de Seguretat Social, així com no tenir deutes de cap tipus amb la Generalitat de Catalunya.
Contràriament no podran rebre l'import de la subvenció.
c) Comunicar per escrit al DAR, l'obtenció d'altres subvencions, ajuts, ingressos o recursos que financin les activitats subvencionades, tan aviat com es conegui, i en tot cas, amb anterioritat a la justificació de l'aplicació donada als fons percebuts.
d) Comunicar per escrit, al DAR, i abans de la seva realització, els canvis a les actuacions i/o als pressupostos presentats inicialment, degudament motivats, els quals ha d'acceptar l'òrgan que concedeix la subvenció amb caràcter previ a la seva realització.
e) Facilitar tota la informació que els sigui requerida pel DAR, la Intervenció General de la Generalitat de Catalunya, la Sindicatura de Comptes o altres òrgans competents, així com sotmetre's a les actuacions de control corresponents, d'acord amb el que estableix el Decret legislatiu 3/2002, de 24 de desembre, i la Llei 38/2003, de 17 de novembre..10 Invalidació de la resolució de concessió i reintegrament de les quantitats percebudes indegudament
10.1 Són causes de nul·litat de la resolució de concessió les que estableix l'article 36 de la Llei 38/2003, de 17 de novembre.
10.2 En cas que es comprovi l'incompliment de les finalitats per a les quals s'ha atorgat la subvenció, es pot reclamar el reintegrament total o parcial de les quantitats percebudes indegudament, i l'exigència dels interessos de demora corresponents des del moment del pagament de la subvenció fins a la data en què s'acordi la procedència del reintegrament, en els casos que estableixen l'article 37 de la Llei 38/2003, de 17 de novembre, i l'article 99 del Decret legislatiu 3/2002, de 24 de desembre.
10.3 El procediment de reintegrament de subvencions es regeix pel Decret legislatiu 3/2002, de 24 de desembre, per les disposicions generals sobre procediments administratius que preveu el títol VI de la Llei 30/1992, de 26 de novembre, sens perjudici de les especialitats que s'estableixen a la Llei 38/2003, de 17 de novembre, i a les seves disposicions de desenvolupament..11 Incompliments parcials
11.1 En cas de realitzar entre el 60% i el 80% de la inversió subvencionable, es reduirà un 20% de la subvenció certificada per l'actuació parcialment realitzada.
11.2 En cas de realitzar entre el 60% i el 30%, ambdós inclosos, de la inversió subvencionable, es reduirà un 40% de la subvenció certificada per l'actuació parcialment realitzada.
11.3 En cas de realitzar menys del 30% de la inversió subvencionable, es revocarà la subvenció concedida per l'actuació en qüestió..12 Inspecció i control
El DAR té la facultat d'inspeccionar i controlar la destinació de les subvencions a què fa referència aquesta Ordre, així com el compliment de les condicions generals i particulars de la subvenció, i en general, de les finalitats per les quals fou concedida..13 Infraccions i sancions
El règim sancionador aplicable a aquesta línia de subvencions és el que preveuen la normativa comunitària aplicable, el Decret legislatiu 3/2002, de 24 de desembre, la Llei 38/2003, de 17 de novembre, i la resta de disposicions normatives que puguin ser d'aplicació.